老龍頭

老龍頭（粵拼：lou5 lung4 tau4）係中國河北秦皇島一公園同旅遊景區，亦係山海關景區嘅另一附屬景區，大明洪武十四年（1381年）起好，位置喺山海關區，北靠龍海大道同望海道；西靠石河入海口；南同東靠渤海。 佢既係明長城東邊起點，又係長城唯一嘅入海位兼有「海上長城」嘅稱呼，亦係長城唯一嘅海上敵臺同埋明長城東邊嘅第一個關口，更加係長城第一座觀海樓閣同保存得最完整嘅大明海防兵營等。大清八國聯軍期間亦做過營盤嘅所在地。 史 老龍頭喺大明洪武十四年（1381年）由大將軍徐達領導而起，後嚟經過好多位重臣名將修繕而變成防住京師（而家嘅北京）嘅海防要塞。雖然1900年因八國聯軍入侵而冧咗，但1984年，前國家領導人鄧小平發出咗「愛我中華，修我長城」嘅標語兼從1985年開始，用咗8年時間，直到1993年先至將原先老龍頭個樣整返出嚟。 景點 老龍頭係由寧海城、澄海樓、入海石城、南海口關、龍武營、海神廟同埋龍園、靖鹵臺、濱海長城等景觀組成。 寧海城 寧海城係景區北門口啱入去無耐見到一景，亦係萬里長城軍事防禦建築入面，唯一功能齊全嘅海堡城。喺大明時期起好，入面有軍事指揮機構守備署同入住軍隊嘅龍武營、大明七品武官嘅官邸、龍王廟、關帝廟等建築響度。喺中華地區好少見到保存得比較好嘅甕城響度。 御碑亭 御碑亭係景區南邊近海邊，城上一亭。大清乾隆十九年（1754年）起好。瓦頂屬黃色琉璃瓦、入面嚿碑寫嘅係大清乾隆八年（1743年）、十九年所題嘅三首長詩。雖然1900年因八國聯軍戰役而冧，但1992年重新起返出嚟。 道光御製臥碑 道光御製臥碑係景區南邊近海邊，城上一碑。曾經喺大清道光九年（1829年），道光帝東謁祖陵返到山海關，上澄海樓同侍從大臣一齊搞對聯嘅碑。雖然1900年因八國聯軍戰役而冧兼俾鬼佬寫咗雞腸入去，但1987年俾考古隊發現咗噉嘅碑刻重喺1992年起返出嚟。 夯土砲臺 夯土砲臺係景區南邊近海邊，城上一砲臺。大清道光廿年（1840年），開州協副將向榮泰調啲防衛嚟睺住南海口關，加上要加強沿海防衛而搞出嚟。1987年修復老龍頭長城時一直保留咗落嚟。 天開海岳碑刻 天開海岳碑刻係景區南邊嘅海上城堡一碑，屬青石品種。長70cm，闊25cm，高265cm。究竟係邊位同幾時寫，家下無從考證，但根據專家鑒定過屬大唐年代。嚿碑正面寫住「天開海岳」四大字。 遺址窿 遺址窿係景區南邊嘅海上城堡一窿，入面放咗好多大明長城牆體內部結構。舊時整長城用嘅係沙、土、石灰，再溝糯米湯整成。家下個窿大門口有棟木門鎖實咗，唔入得去。 靖鹵臺 靖鹵臺，全名「靖鹵一號敵臺」，係景區南邊嘅海上城堡一砲臺。大明嘉靖卌四年（1565年）由孫應元負責一手起，直到隆慶庚午年（1570年）先至改成噉嘅名，1987年修復過。砲臺總高17m。 入海石城 入海石城係景區最南邊嘅海上城牆，亦係明長城插到海入面最㞘部份，全程水上飄。大明萬曆七年（1579年）由‎薊鎮（而家係天津‎薊州區）總兵戚繼光牌參將吳惟忠負責起，後嚟喺1987年修復過。全長22.4m，闊8.3m，高9.2m。除咗中間嘅四五六層用返原嚟入海石城用過嘅基礎石嚟整之外，凈低嗰啲用大石頭整。 南海口關 南海口關係景區最南邊嘅海上關隘，大明洪武年間起好。初期屬海陸防禦嘅緊要關道。不過喺大明尾因戰亂而冧兼俾沙泥扱埋，直到1987年修復長城時先至挖返出嚟重按原樣恢復返。 攷 前後關隘